stanford-oval/wikipedia huggingface dataset:
Alli Heinämaa

Alli Elisabeth Heinämaa (1. huhtikuuta 1891 Salo – 2. maaliskuuta 1976 Heinola) oli Heinolan seminaarin harjoituskoulun opettaja, Heinolan kylpylän kamreeri ja toimitusjohtaja ja Heinolan museon perustaja. Hän oli Siviä Heinämaan sisar ja kirjailija Anna Heinämaan ja filosofi Sara Heinämaan isotäti.
Elämä ja ura

Alli Heinämaa pääsi ylioppilaaksi 1911 ja sai opettajan pätevyyden 1913 Heinolan seminaarista. Hän toimi Helsingin alemman kansakoulun opettajana 1912–1913, synnyinkaupunkinsa Salon valmistavan koulun johtajattarena 1914–1917 ja Turun kaupungin ylemmän kansakoulun opettajana 1917–1919.
Heinolan seminaarin harjoituskoulun alkeisluokkien opettajaksi Heinämaa tuli 1919 ja toimi virassa aina vuoteen 1951 saakka. Kesäisin hän toimi Heinolan kylpylaitoksen kamreerina 1924 ja toimitusjohtajana 1928–1931. Heinolan kaupunginvaltuutettuna Heinämaa oli vuosina 1929, 1941 sekä vuodesta 1946 eteenpäin. Sotien aikana hän toimi Heinolan kaupungin naisten vapaaehtoisen työpalvelun johtajana 1939–1944.
Alli Heinämaa oli mukana Lotta Svärd -järjestön sihteerinä ja puheenjohtajana, Suomen Punaisen Ristin Mikkelin läänin piirihallituksessa ja naistoimikunnassa, Mannerheimin Lastensuojeluliiton Heinolan osaston ja Heinolan Karjala-Seuran johtokunnissa, Heinolan Eläinsuojeluyhdistyksen puheenjohtajana sekä Heinolan kaupunkiseurakunnan kirkkovaltuustossa, kirkkoneuvostossa ja diakoniatoimikunnassa.
Eläkevuosinaan Alli Heinämaa omistautui Heinolan kotiseututyöhön, museoesineiden ja paikallishistoriallisten valokuvien keräämiseen ja Heinolan museohankkeen edistämiseen. Monien vaiheiden jälkeen museo avattiin 1963 Siltakadulla kirkon vieressä sijaitsevaan vuonna 1902 rakennettuun pappilaan.
Heinola-seura on nimennyt Allinpäivän 31. tammikuuta Heinolan kotiseutupäiväksi kunnioittaakseen Alli Heinämaan työtä kaupungin hyväksi.
Alli Helminen

Alli Kaarina Helminen (31. tammikuuta 1911 Kangasala – 25. lokakuuta 2000) oli suomalainen kansakoulunopettaja ja nuortenkirjailija.
Helminen kävi kansakoulun ja Raudaskylän kristillisen kansanopiston. Hän suoritti Raahen seminaarin vuonna 1939 ja toimi kansakoulunopettajana Nivalassa, Kangasalla, Säynätsalossa, Juupajoella, Kauhajoella ja Ylöjärvellä vuosina 1939–1971. Helminen asui Kauhajoella vuosina 1953–1966.
Helmisen vanhemmat olivat maanviljelijä Juho Kustaa Helminen ja Ilma Ulrika (o.s. Savola).
Teoksia

Hyvä osa. Kirjapaja, Helsinki 1945
Marianna. Karisto 1964, 2. painos 1965
Ulla ja serkut. Karisto 1967
Ulla ja Nevanperän kesä. Karisto 1969
Ulla syystuulessa. Karisto 1970
Ullan ystävät. Karisto 1972
Koulun Riikka. Leija-sarja 35. Tammi 1977
Andrew Kratzmann

| Andrew Kratzmann> Henkilötiedot |
| --- | --- |
Syntynyt: 3. marraskuuta 1971 (ikä 52)
Kansalaisuus:   Australia
Tennispelaaja
Pituus:  193 cm
Paino:  88 kg
Kätisyys:  oikea
Ammattilaisena:  1990–
Palkintorahat:  976 085 USD
Kaksinpeli
Paras sijoitus:  299. (26.8.1991)
Voitot/tappiot:  0–2
Nelinpeli
Paras sijoitus:  13. (13.3.2000)
Turnausvoittoja:  9
Voitot/tappiot:  198–210
Aiheesta muualla
ITF
ATP
Andrew Kratzmann (s. 3. marraskuuta 1971 Murgon, Queensland) on australialainen tennispelaaja. Hän on erikoistunut nelinpeliin. Parhaimmillaan hän on sijoittunut ATP-maailmanlistalle nelinpelissä sijalle 13 maaliskuussa 2000. Hän on voittanut yhdeksän ATP-nelinpeliturnausta. Australian avoimissa 2000 hän pääsi loppuotteluun parinsa Wayne Blackin kanssa. Loppuottelun he hävisivät Ellis Ferreiralle ja Rick Leachille.
Hänen veljensä Mark Kratzmann on myös tennispelaaja.
Annimaria Rinne

| Annimaria Rinne> Henkilötiedot |
| --- | --- |
Syntynyt: 1973 (ikä 50–51)
Kansalaisuus:  Suomi
Ammatti:  laulaja ja ääninäyttelijä
  [ Muokkaa Wikidatassa ] [ ohje ]  
Annimaria Rinne (s. 1973) on Yhdysvalloissa lauluopintonsa suorittanut suomalainen laulaja, joka jo nuorena tyttönä esiintyi Uuden Iloisen Teatterin lavalla. Annimaria kuuluu Rinteen näyttelijäsukuun, ja hän on ääninäytellyt muun muassa Disneyn Leijonakuninkaan suomalaisessa versiossa Nalaa sekä monissa piirrossarjoissa. Rinteen esikoisalbumi ”Ensimmäinen” nousi Radio Suomen soittolistan kärkeen, ja julkaistiin myös Japanissa ja Koreassa.
Rinteen vanhemmat ovat näyttelijä Tommi Rinne ja toimittaja Arja Rinne.
Andrew L. Harris

Andrew L. Harris
Andrew Lintner Harris (17. marraskuuta 1835 – 13. syyskuuta 1915) oli yhdysvaltalainen republikaanipoliitikko, joka toimi uransa aikana Ohion kuvernöörinä.
Harris osallistui Yhdysvaltain sisällissotaan pohjoisvaltioitten puolella. Poliittisen uransa hän aloitti vuonna 1866, jolloin hänet valittiin Ohion osavaltion senaattiin. Vuonna 1885 hänet valittiin osavaltion edustajainhuoneeseen, mitä ennen hän oli toiminut senaattoriaikansa jälkeen kaksi kautta jäämistöoikeuden tuomarina Preblen piirikunnassa. Hänet valittiin toiselle kaksivuotiskaudelle edustajainhuoneessa vuonna 1887.
Harris toimi Ohion varakuvernöörinä vuosina 1892–1896, William McKinleyn ollessa kuvernööri, ja uudelleen tammikuusta 1906. Ohion kuvernööri hänestä tuli kesäkuussa 1906, edeltäjänsä John M. Pattisonin kuoltua, ja hän hoiti virkaa tammikuuhun 1909. Hän oli ehdolla jatkokaudelle, mutta hävisi vaaleissa Judson Harmonille.
Anjalan VPK

Anjalan VPK
Anjalan seurakunnan hankkima miesvoimaruisku vuodelta 1894, jonka johdosta Anjalan VPK perustettiin
Anjalan VPK, Anjalan vapaaehtoinen palokunta ry, toimii sopimuspalokuntana Kouvolassa 2 000 asukkaan Anjalan taajamassa.
Anjalan VPK on perustettu 7. lokakuuta 1894. Nykyisin Anjalan VPK:n hälytysosastossa toimii noin 50 jäsentä, nuoriso-osastossa 90 jäsentä ja harrastusosastossa yli 80 jäsentä.
Aiheesta muualla

Anjalan VPK:n kotisivut
Alli Huovinen

Alli Huovinen on palkittu eläkkeellä oleva Oulun yliopiston matematiikan yliopistonlehtori, joka tunnetaan "matikkatätinä".
Rautavaaralla syntynyt Huovinen on asunut Oulussa vuodesta 1961. Oulun yliopistossa hän opiskeli matematiikkaa, teoreettista sekä kokeellista fysiikkaa, kemiaa ja kasvatustieteitä ja valmistui filosofian maisteriksi 1965 ja lisensiaatiksi 1968. Oulun yliopistossa Huovinen työskenteli opetustehtävissä yli neljäkymmentä vuotta, eläkkeelle hän jäi matematiikan lehtorina 2004. Huovinen opetti myös Lapin yliopistossa vuoteen 2009 asti. Ansiokkaasta työstään Huovinen on palkittu muun muassa Oulun yliopiston Hyvän opettajan palkinnolla, Oulun Osuuspankin tunnustuspalkinnolla, Teknologiateollisuuden 100-vuotissäätiön kannustuspalkinnolla ja Suomen matemaattisen yhdistyksen vuoden 2004 matematiikkapalkinnolla.
Huovinen on profiloitunut julkisuudessa "matikkatätinä" ja puolustanut voimakkaasti matematiikan opetusta. Huovisen mielestä matematiikan tunneilla ei pitäisi opiskella koodaamista.
Aiheesta muualla

Niina Jortikka: Matikkatäti Alli Huovinen on edelleen intohimoalallaan. Mun Oulu.  21.8.2022. Arkistoitu 23.2.2023.
Anjalan Liitto (urheiluseura)

Anjalan Liitto ry on urheiluseura, joka toimii Kouvolan Anjalan kaupunginosassa. Liitto on perustettu 17. kesäkuuta 1932.
Seuran päälajeja ovat alusta asti olleet hiihto ja yleisurheilu. Lisäksi menestystä on tullut suunnistuksessa. Vuosikymmenien aikana seurassa on harrastettu myös useita palloilulajeja, kun seura oli entisen Anjalan kunnan niin sanottu pitäjäseura.
Hiihdossa Liiton Erkki Toimela oli Salpausselän 50 kilometrillä toinen 1934. Esko Tilli oli hiihdon MM-kilpailuissa Falunissa 1954 kuudes 30 kilometrillä, saavutti SM-tason mitaleja ja oli Suomen varamiehenä talviolympiakisoissa Oslossa 1952. SM-mitaleille ylti myös Reino Söyring 1960-luvulla sekä Mikko Maaranen ja Antti Häkämies 2000-luvulla.
Yleisurheilussa Ulf Lomperi oli SM-maratonilla toinen 1958 ja Aimo Aropelto edusti Suomea maaotteluissa 100 metrillä 1960-luvulla. Suomen parhaimmistoa olivat 1960-luvulla myös Hannu Ojala 800 metrillä ja Pirkko Koste naisten kuulantyönnössä.
Suunnistuksessa Paavo Hytti voitti Suomen mestaruuden 1939. Hän sai sankarikuoleman talvisodassa muutamaa kuukautta myöhemmin. Lassi Salmi oli suunnistuksen maajoukkueessa 1950-luvulla.
Liitto on myös pelannut pesäpalloa, jalkapalloa, koripalloa ja lentopalloa alasarjoissa, mutta vuosien varrella palloilijat ovat siirtyneet erikoisseuroihin (lähde?).
Toiminnan keskuspaikkana on ollut vuonna 1962 valmistunut seuran omistama Anjalan Urheilutalo.
Aiheesta muualla

www.anjalanliitto.net (Arkistoitu – Internet Archive)
Ahsoka Tano

| Ahsoka Tano |
| --- | --- |
Luoja(t):   George Lucas  Dave Filoni 
Näyttelijä(t):  Näyttelijä:  Rosario Dawson  Ariana Greenblatt (nuori)  Ääninäyttelijä: Ashley Eckstein
Ensi- esiintyminen:  Star Wars: The Clone Wars (2008)
Henkilötiedot
Ammatti:   Jedi-padawan (ennen)  Kapinaliiton vakoojamestari 
Sukupuoli:  nainen
Kotipaikka:  Shili
Suhteet
Infobox OKNimi-testi OK: 
Ahsoka Tano on kuvitteellinen henkilö Tähtien sota -universumissa. Hänet esiteltiin vuoden 2008 animaatioelokuvassa Star Wars: The Clone Wars ja sitä seuranneessa animaatiosarjassa Anakin Skywalkerin padawanina. Ahsoka on esiintynyt myös animaatiosarjassa Star Wars Rebels sekä sarjakuvissa ja romaaneissa. Hahmon ääninäyttelijänä animaatiosarjoissa toimi Ashley Eckstein. Hahmo teki ensimmäisen näytellyn esiintymisensä Disney+-sarjan The Mandalorian toisella tuotantokaudella, näyttelijänään Rosario Dawson.
Esiintymiset > Televisio > Rebels

Star Wars Rebelsin ensimmäisellä tuotantokaudella, 14–15 vuotta Sithin koston tapahtumien jälkeen, Ahsoka toimi yhtenä kapinallisten tiedonantajista. Hän toimi koodinimellä ”Fulcrum” ja antoi Ghostin ryhmälle tarpeellisia tietoja ja varusteita. Hänen henkilöllisyytensä paljastettiin vasta tuotantokauden lopussa. Aiemmin hän oli salannut henkilöllisyytensä esiintymällä hologrammeissa hupullisena hahmona ja käyttämällä muunneltua ääntä.
Ahsokalla on toisella tuotantokaudella toistuva rooli, auttaen kapinallisryhmien johtamisessa sekä suorittaen yhteisiä tehtäviä Ghostin ryhmän kanssa. Hänellä oli myös uudet valkoteräiset valosapelit. Hän uskoi Anakinin kuolleen muiden jedien tavoin Kloonisotien lopussa, mutta järkyttyy pahemman kerran saadessaan selville, että Anakinista oli tullut Darth Vader. Myöhemmin tuotantokauden aikana, Ahsoka näkee Lothalin jeditemppelissä näyn, jossa Anakin syyttää Ahsokaa hänen kääntymisestään pimeälle puolelle. Tuotantokauden lopussa Ahsoka ja Vader kohtaavat valosapelitaistelussa Malachorin sith-temppelissä antaakseen Kanan Jarrusille ja Ezra Bridgerille aikaa paeta. Jakson lopussa hänen nähdään kävelevän takaisin temppelin raunioiden sisään.
Neljännen tuotantokauden lopulla Ezra ja muut Ghostin ryhmän jäsenet palaavat Lothalin jeditemppelille estääkseen Imperiumia hyödyntämästä sen salaisuuksia. Ezra onnistuu avaamaan portin, joka lähettää hänet ”Maailmaan maailmojen välissä”. Siellä Ezra näkee Ahsokan ja Vaderin valosapelitaistelun viimeiset hetket ja vetää Ahsokan portin läpi pelastaakseen hänet. Kun Ezra kertoi mitä kaikkea Malachorin tapahtumien jälkeen oli tapahtunut, Ahsoka neuvoo häntä luopumaan suunnitelmasta muuttaa historiaa ja estää Kananin kuolema, koska muuten Ezra, Hera Syndulla ja Sabine Wren olisivat itse kuolleet. Tämän jälkeen keisari Palpatine ilmestyi näkynä paikalle. Paetessaan häntä ja estääkseen häntä hyötymästä paikan ominaisuuksista, Ezra palaa takaisin omaan aikaansa ja tuhoaa portaalin, Ahsokan palatessa hetkeen, jolloin Malachorin sith-temppeli oli romahtanut, luvaten tapaavansa Ezran ja Ghostin ryhmän vielä jonain päivänä. Sarjan epilogissa, joka sijoittuu Endorin taistelun jälkeiseen aikaan, Ahsoka saapuu Lothalille tapaamaan Sabinea ja lähtee tämän kanssa etsimään Ezraa, joka oli kadonnut hyperavaruuteen suuramiraali Thrawnin ja tämä miehistön mukana Lothalin vapautuksen aikana.
Esiintymiset > Televisio > The Mandalorian

Disney+-sarjan The Mandalorian toisella tuotantokaudella Ahsokan nimi mainittiin jaksossa ”Osa 11: Perijätär”, kun Din Djarin etsi jedejä voidakseen toimittaakseen Voimalle herkän lapsen turvaan näiden luokse. Bo-Katan Kryze kertoi Djarinille Ahsokasta, joka oleskeli nykyään metsäplaneetta Corvuksella. Jaksossa ”Osa 13: Jedi” Djarin tapaa Ahsokan, joka vastusti Calodan-nimistä kaupunkia hallitsevaa Morgan Elsbethiä ja yritti myös etsiä tietoja suuramiraali Thrawnin nykyisestä olinpaikasta. Ahsoka tutustui lapseen ja sai selville sen oikean nimen olevan Grogu. Mutta peläten Grogun ajautuvan helposti Voiman pimeälle puolelle pelkonsa sekä Djariniin kohdistuvien kiintymystensä vuoksi, Ahsoka kieltäytyy kouluttamasta Grogua. Mutta Djarinin autettua Ahsokaa Elsbethin syrjäyttämisessä, Ahsoka neuvoo Djarinia viemään Grogun Tyhtonin jeditemppelin raunioilla sijaitsevalle näkykivelle, toivoen, että Grogu löytäisi oman polkunsa tai että joku toinen jedi saisi tietää Grogusta.
Esiintymiset > Televisio > The Book of Boba Fett

Disney+-sarjan The Book of Boba Fett kuudennessa jaksossa, ”Osa 6: Autiomaasta tulee muukalainen”, Ahsoka oli vierailemassa Luke Skywalkerin luona planeetta Ossuksella, tarkkailemassa kuinka tämä koulutti Grogusta jediä. Djarin tuli vierailemaan planeetalla antaakseen Grogulle lahjaksi beskar-metallista tehdyn panssaripaidan. Jotta kiintymys Djariniin ei häiritsisi Grogun koulutusta, Ahsoka toimitti paidan Grogulle ja Lukelle Djarinin puolesta. Kun Luke mietti mitä tehdä Grogun suhteen, Ahsoka kehotti Lukea luottamaan vaistoihinsa.
Esiintymiset > Televisio > Ahsoka

Disney+-sarjassa Ahsoka paljastui, että Morgan Elsbeth oli etsinyt planeetta Arcanalla olevasta Dathomirin Yösiskojen muinaisesta temppelistä tähtikarttaa, jonka avulla löytää suuramiraali Thrawnin. Ahsoka itse yritti löytää kartan löytääkseen Ezra Bridgerin. Ahsoka ja jedien arkkitehtidroidi Huyang kuulevat Hera Syndullalta, että Voimalle herkän entinen jedi ja nykyisen palkkasoturi, Baylan Skoll, sekä tämän oppilas, Shin Hati, olivat vapauttaneet Elsbethin. Ahsoka ja Hera pyytävät Ahsokan entistä oppilasta, Sabine Wreniä, tutkimaan karttaa. Shin varastaa kartan, mutta tuhoutuneen HK-87 -salamurhaajadroidin muistiydin johdattaa Ahsokan ja Hera Syndullan Corelliaan, missä Elsbethin tehtaan työntekijät olivat valmistaneet valtavaa hyperajomoottoria Sionin silmäksi kutsuttuun hyperavaruusrenkaaseen, jolla tehdä hyperajo kartan näyttämää reittiä pitkin planeetta Seatosilta toisessa galaksissa sijaitsevalle planeetta Peridealle etsimään Thrawnia. Samalla Ahsoka alkaa jälleen kouluttaa Sabinea, vaikka Sabinen alhainen herkkyys Voimalle hankaloittaa koulutusta.
Ahsoka surmaa valosapelitaistelussa Elsbethille ja Baylanille työskentelevän inkvisiittori Marrokin, mutta häviää valosapelitaistelun Baylania vastaan, joka pudottaa hänet kalliolta alas mereen. Ahsokan mieli päätyy ”Maailmaan maailmojen välissä”, missä hän kohtaa Anakinin hengen, joka uskoi Ahsokan yhä tuntevan syyllisyyttä hänen hylkäämisestään jediritarikunnasta eroamisen myötä. He käyvät valosapelitaistelun, ja näkevät myös näkyjä Rylothin taistelusta ja Mandaloren piirityksestä Kloonisotien ajalta. Ahsoka pelkää sotien ja jedien (erityisesti Anakinin) opetusten vuoksi taistelemisen ja kuoleman tuottamisen olevan hänen ainoa perintönsä. Anakin yrittää vakuuttaa, että jedien oli sopeuduttava toimimaan sotien aikana kuin sotilaat ja johtajat, sekä taisteltava elääkseen. Ahsokan yhä kieltäytyessä uskomasta tähän, Anakin muuttuu Vaderiksi ja käy uuteen valosapelitaisteluun. Mutta lopulta Ahsoka voittaa, sanoo päättävänsä elää, ja palaa elävien maailman, Anakinin uskoessa Ahsokalla olevan vielä toivoa.
Kun Uuden tasavallan X-siipilentäjät pelastavat hänet merestä, Ahsoka aistii Sabinen antaneen kartan Perideaan Baylanille ja lähteneen vapaaehtoisesti tämän mukaan. Hän kommunikoi purrgilien kanssa, jotta ne voisivat viedä hänet ja Huyangin Perideaan. He selviävät avaruusmiinoista ja Thrawnin hävittäjien hyökkäyksestä, ja pääsevät Baylanin estoista huolimatta planeetan pinnalle, mistä he löytävät sekä Sabinen että noti-alkuasukaskansan keskuudessa eläneen Ezran. Yrittäessään estää Thrawnin paon Perideasta, he kohtaavat taistelussa yösotilaita ja Elsbethin, jonka Ahsoka surmaa valosapelitaistelussa. Ezra onnistuu pääsemään Chimaeralle, joka Sionin silmään kytkettynä pakenee Perideasta Dathomirille. Mutta Ahsoka, Sabine ja Huyang eivät ehdi mukaan, ja jäävät elämään Perideaan notien keskuuteen, Anakinin hengen tarkkaillessa heitä.
Esiintymiset > Elokuvat

Skywalker-saagan jatko-osatrilogian viimeisessä elokuvassa Star Wars: The Rise of Skywalker Ahsokan ääni puhuu menneisyyden jedien ohella ja lainaa näiden ohella voimaansa Reylle taistelussa Palpatinea vastaan, kun Anakinin ja Aayla Securan äänet neuvovat Reytä antamaan Voiman opastaa häntä, Ahsoka jatkaa sanomalla ”niin kuin se opasti meitä”.
Esiintymiset > Kirjat > Star Wars: Ahsoka

E. K. Johnstonin romaani Star Wars: Ahsoka sijoittuu vuosi Sithin koston tapahtumien jälkeen. Ahsoka toimi Thabeska-planeetalla salakuljetusta harjoittavan Fardi-klaanin pilottina. Myöhemmin hän paljastetuuaan kykynsä Voimassa 4-vuotiaan Hedala Fardin pelastamiseksi, hän pakenee Raadan maalaiskuuhun työskennellen mekaanikkona ja auttaen useita paikallisia maanviljeijöitä, kuten Kaeden ja Miara Lartea. Kun Imperiumi saapuu Raadaan, Ahsoka päätyy johtamaan paikallista vastarintaliikettä Imperiumia vastaan. Vastarintaliikkeen suunnitelmat eivät kuitenkin mene odotusten mukaisesti ja Ahsokan Voimakyvyt paljastuvat. Imperiumi lähettää hänen peräänsä inkvisiittorin nimeltä Kuudes veli.
Ahsoka pakenee Raadalta ja tapahtumista kuullut senaattori Bail Organa päättää etsiä hänet käsiinsä. Ahsoka palaa Fardi-klaanin luokse, mutta kuulee Kuudennen veljen läsnäolosta ja siitä, että Hedala on osoittautnut herkäksi Voimalle. Klaani pakottaa Ahsokan lähtemään, mutta kaksi Organalle työskentelevää lentäjää ja R2-D2 löytävät hänet. Tavattuaan itse Organan, he päättävät suojella Voimalle herkkiä lapsia Imperiumilta. Ahsoka palaa Raadalle, missä Kuudes veli on siepannut Kaedenin. Ahsoka kohtaa Kuudennen veljen ja telekineettisesti repii kyberkristallit pois hänen valosapelistaan. Tästä aiheutunut räjähdys tappaa Kuudennen veljen ja Ahsoka ottaa kyberkristallit (jotka ovat muuttuneet punaisista valkoisiksi) itselleen ja rakentaa uudet valosapelit. Ahsoka ja Organa evakuoivat Raadan asukkaat Alderaaniin ja Ahsoka päättää liittyä Organan johtamaan kapinallissoluun.
Aiheesta muualla

Ahsoka Tano Tähtien sodan virallisilla sivuilla (englanniksi)
Ahsoka Tano Wookieepediassa (englanniksi)
Ahsoka Tano Jedipediassa
Annie Sundman

| Annie Sundman |
| --- | --- |

Henkilötiedot
Koko nimi:  Annie Sundman-Pitkänen
Syntynyt: 19. joulukuuta 1883
Kuollut: 16. tammikuuta 1981 (97 vuotta)
Näyttelijä
Taiteilijanimet:  Anni Pitkänen-Sundman
Aktiivisena:  1911–1962
Aiheesta muualla
IMDb 
Elonet
Annie Sundman-Pitkänen (myös Anni Pitkänen-Sundman; 19. joulukuuta 1883 – 16. tammikuuta 1981) oli suomalainen näyttelijä. Hän oli kiinnitettynä Helsingin Ruotsalaiseen teatteriin.
Sundmanille myönnettiin Pro Finlandia -palkinto vuonna 1954.
Filmografia

Hyökyaaltoja (1911)
Kun onni pettää (1913) – Leonore, Rittnerien kasvatustytär
Kaksi Vihtoria (1939) – Kartanon rouva
Sellaisena kuin sinä minut halusit (1944) – tohtorinna Holmberg
Vuokrasulhanen (1945) – konsulinna Gröhn
Naimisiin päiväksi (1946) – Emilia Marino
Menneisyyden varjo (1946) – rouva Bergroth
Katupeilin takana (1949) – Savilahden armo
Jossain on railo (1949) – Katariina Carénius
Tanssi yli hautojen (1950)
Katarina kaunis leski (1950) – Carl-Magnus Schildtin isoäiti
Gabriel, tule takaisin (1951)
Syntipukki (1957) – Herbert Vaaran isoäiti
Ihana seikkailu (1962) – ruustinna
Annie Schreijer-Pierik

| Annie Schreijer-Pierik |
| --- | --- |
 Annie Schreijer-Pierik vuonna 2010.
Euroopan parlamentin jäsen
 1.7.2014–  
Ryhmä:  EPP-ryhmä
Henkilötiedot
Syntynyt: 17. helmikuuta 1953 (ikä 71) Diepenheim, Alankomaat
Kansalaisuus:  hollantilainen
Tiedot
Puolue:  Kristillisdemokraattinen puolue
Annie Schreijer-Pierik (s. 17. helmikuuta 1953 Diepenheim, Alankomaat) on hollantilainen poliitikko. Schreijer-Pierik edustaa kristillisdemokraattista puoluetta. Schreijer-Pierik on toiminut Euroopan parlamentin jäsenenä heinäkuusta 2014 lähtien. Hän edustaa Euroopan parlamentissa keskusta-oikeistolaista EPP-ryhmää.
Aiheesta muualla

Kuvia tai muita tiedostoja aiheesta Annie Schreijer-Pierik Wikimedia Commonsissa
Annie Schreijer-Pierik Euroopan parlamentin jäsenet. Euroopan parlamentti.
Akerolakasvit

| Akerolakasvit |
| --- | --- |
 Barbadoksenakerola eli barbadoskirsikka (Malpighia glabra)
Tieteellinen luokittelu
Domeeni::  Aitotumaiset Eucarya
Kunta::  Kasvit Plantae
Alakunta::  Streptophyta
Kaari::  Versokasvit Embryophyta
Alakaari::  Putkilokasvit Tracheophyta
Luokka::  Siemenkasvit Spermatophyta
Alaluokka::  Koppisiemeniset Angiospermae
Ylälahko::  Rosanae
Lahko::  Malpighiales
Heimo::  Akerolakasvit Malpighiaceae  Juss., nom. cons.
Katso myös
   Akerolakasvit Wikispeciesissä   Akerolakasvit Commonsissa 
Infobox OKNimi-testi OK: 
Akerolakasvit (Malpighiaceae) on suurehko, pääasiassa trooppinen kasviheimo koppisiemenisten Malpighiales-lahkossa. Heimoon kuuluvia suomeksi nimettyjä sukuja ovat muun muassa ajahuaskaliaanit (Banisteriopsis), murikit (Byrsonima), hurmaliaanit (Diplopterys), kultapensaat (Galphimia), kolmisiivet (Hiptage), akerolat (Malpighia) ja kultalapaliaanit (Tristellateia).
Tuntomerkit

Akerolakasvit ovat liaaneja, pensaita tai puita, joiden sekundaarinen paksuuskasvu on usein anomalinen. Solukarvat (trikomit) ovat enemmän tai vähemmän T:n muotoisia, usein ruskeita ja karkeapintaisia. Lehtiasento on vastakkainen, toisinaan kierteinen. Lehdissä on tavallisesti litteitä rauhasia joko lavan alapinnalla tai ruodissa; lapa on ehyt. Korvakkeet kiinnittyvät joko varteen ja sijaitsevat varren ja ruodin välissä tai ruotiin; joskus korvakkeet puuttuvat. Kukinto on vaihtelevanlainen. Kukat ovat tavallisesti vastakohtaisia. Verholehtiä on neljä tai viisi ja tavallisesti niiden ulkopinnalla on öljyrauhaspari. Terälehdet ovat kynnellisiä ja usein hapsureunaisia; usein yksi terälehti poikkeaa muodoltaan toisista. Heteitä on tavallisesti kymmenen kahtena kiehkurana, usein ne ovat tyveltään yhdistyneitä. Yhdislehtinen sikiäin on tavallisesti kehänpäällinen ja 2–5 (tavallisesti kolmesta) emilehdestä muodostunut; vartaloita on tavallisesti useita. Kutakin emilehteä vastaa yksi kärki-istukallinen ja riippuva siemenaihe. Verhiö ja hetiö ovat usein jäljellä vielä hedelmävaiheessa hedelmän tyvellä. Hedelmä hajoaa hedelmyksiksi, usein samaroiksi, joissa on vaihteleva määrä siipiä, tai on avautumaton ja marjamainen.
Suvussa Acridocarpus on kierteisesti järjestyneet ja korvakkeettomat lehdet. Joillakin Stigmaphyllon-lajeilla on kourasuoniset ja hammaslaitaiset lehdet, ja joissakin suvuissa on melkein hapsureunaiset lehtilavat. Korvakkeet ovat heimossa hyvin vaihtelevia: Hiraea-suvussa ne kiinnittyvät ruotiin, monilla liaaneilla ja akerolalajeilla taas varteen. Akerolien korvakkeet voivat olla lisäksi liuskaisia tai hampaisia. Suvussa Acridocarpus on kehänalainen sikiäin, jossa on vain kaksi toimivaa emilehteä. Siemenkuoren suhteen on vaihtelua: esimerkiksi ajahuaskaliaaneilla se on johtojänteellinen, eräillä muilla taas hyvin kuitupitoinen.
Levinneisyys

Kasvit ovat trooppisia tai subtrooppisia ja erityisesti niitä on Amerikassa. Bignoniakasvien (Bignoniaceae) ja saippuamarjakasvien (Sapindaceae) ohella akerolakasvit on ekologisesti merkittävin liaaniryhmä Uuden maailman tropiikissa.